Document ID: 31994R2476

ΚΑΝΟΝΙΣΜΟΣ (ΕΚ) αριθ. 2476/94 ΤΗΣ ΕΠΙΤΡΟΠΗΣ της 13ης Οκτωβρίου 1994 περί περιορισμού της διάρκειας ισχύος των πιστοποιητικών προκαθορισμού για ορισμένα γεωργικά προϊόντα που εξάγονται υπό μορφή εμπορευμάτων μη υπαγόμενων στο παράρτημα ΙΙ της συνθήκης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου της 6ης Δεκεμβρίου 1992 περί καθορισμού του καθεστώτος συναλλαγών που ισχύει για ορισμένα εμπορεύματα τα οποία προκύπτουν από τη μεταποίηση γεωργικών προϊόντων (1), και ιδίως το άρθρο 8 παράγραφος 3 πρώτο εδάφιο,
Εκτιμώντας:
ότι, για τα εμπορεύματα που δεν υπάγονται στο παράρτημα ΙΙ της συνθήκης, η συμφωνία ΓΣΔΕ επιβάλλει μείωση των δημοσιονομικών ενισχύσεων των γεωργικών προϊόντων τα οποία απολαύουν επιστροφής κατά την εξαγωγή σε ποσοστό 36 % μέσα σε έξι χρόνια- ότι η μείωση πρέπει να γίνεται ανά δημοσιονομικό έτος και θα αρχίσει να εφαρμόζεται για πρώτη φορά στις 16 Οκτωβρίου 1995 έως τις 15 Οκτωβρίου του επόμενου έτους-
ότι κρίνεται αναγκαίο να γίνεται ποσοτικός προσδιορισμός των δαπανών εκάστου δημοσιονομικού έτους- ότι πρέπει, ως εκ τούτου, να λαμβάνεται μέριμνα ώστε τα πιστοποιητικά που εκδίδονται υπό το παρόν καθεστώς να χρησιμοποιούνται στο πλαίσιο του παρόντος καθεστώτος- ότι, προς τούτο, είναι ανάγκη να περιορισθεί η διάρκεια ισχύος των πιστοποιητικών που εκδίδονται υπό το παρόν καθεστώς έως τις 13 Οκτωβρίου 1995-
ότι το άρθρο 4 του κανονισμού (ΕΚ) αριθ. 1223/94 της Επιτροπής της 30ής Μαΐου 1994 περί των ειδικών λεπτομερειών εφαρμογής του καθεστώτος των πιστοποιητικών προκαθορισμού για ορισμένα γεωργικά προϊόντα που εξάγονται υπό μορφή εμπορευμάτων μη υπαγομένων στο παράρτημα ΙΙ της συνθήκης (2), προβλέπει τη διάρκεια ισχύος των πιστοποιητικών προκαθορισμού- ότι ο εν λόγω κανονισμός πρέπει στο εξής να λαμβάνει υπόψη τη συμφωνία ΓΣΔΕ-
ότι η εφαρμογή ενός των καθεστώτων για τα οποία ο λόγος στα άρθρα 4 και 5 του κανονισμού (ΕΟΚ) αριθ. 565/80 του Συμβουλίου (3), όπως τροποποιήθηκε από τον κανονισμό (ΕΟΚ) αριθ. 2026/83 (4), μπορεί πράγματι να οδηγήσει σε παράταση της ισχύος των πιστοποιητικών- ότι πρέπει να προβλεφθεί ότι τα προϊόντα που υπάγονται σε ένα από τα εν λόγω καθεστώτα εγκαταλείπουν το καθεστώς αυτό το αργότερο στις 13 Οκτωβρίου 1985- ότι αυτό αποτελεί παρέκκλιση από τις διατάξεις που προσδιορίζουν το χρονικό διάστημα επί του οποίου τα προϊόντα ή εμπορεύματα μπορούν να υπάγονται σε ένα από τα εν λόγω καθεστώτα-
ότι τα μέτρα που προβλέπονται στον παρόντα κανονισμό λαμβάνονται για να εξασφαλιστεί η αρμονική μετάβαση από το σημερινό καθεστώς στο καθεστώς της ΓΣΔΕ- ότι τα μέτρα αυτά λαμβάνονται με την επιφύλαξη της μεθόδου που θα χρησιμοποιηθεί για τη διαχείριση της συμφωνίας της ΓΣΔΕ- ότι, με την έννοια αυτή, θα ληφθούν μέτρα το ταχύτερο δυνατόν ώστε να αποτραπούν τυχόν εκρυθμίες κατά τις συναλλαγές-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης οριζόντιων ζητημάτων σχετικών με το εμπόριο μεταποιημένων προϊόντων μη υπαγόμενων στο παράρτημα ΙΙ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η διάρκεια ισχύος των πιστοποιητικών προκαθορισμού που ζητούνται με τους όρους τους προβλεπόμενους στο άρθρο 4 του κανονισμού (ΕΚ) αριθ. 1223/94 και των οποίων η διάρκεια ισχύος υπερβαίνει τις 15 Οκτωβρίου 1995 περιορίζεται έως τις 13 Οκτωβρίου 1995.
Άρθρο 2
Τα προϊόντα ή εμπορεύματα τα οποία μέχρι τις 15 Οκτωβρίου 1995 υπάγονται σε ένα από τα καθεστώτα που προβλέπονται στα άρθρα 4 και 5 του κανονισμού (ΕΟΚ) αριθ. 565/80 πρέπει κατά την ημερομηνία αυτή να αποτελέσουν αντικείμενο δηλώσεως εξαγωγής, κατά την έννοια του άρθρου 30 του κανονισμού (ΕΟΚ) αριθ. 3665/87 της Επιτροπής (5).
Άρθρο 3
Προς αποτροπή τυχόν εκρυθμιών κατά τις συναλλαγές, και σύμφωνα με τη διαδικασία που προβλέπεται στο άρθρο 16 του κανονισμού (ΕΚ) αριθ. 3448/93, λαμβάνονται, εφόσον κριθεί αναγκαίο, άλλα μέτρα απαραίτητα για τη συνεκτίμηση των ειδικών περιπτώσεων που αφορούν εμπορεύματα μη υπαγόμενα στο παράρτημα ΙΙ της συνθήκης.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Για τα ζητούμενα πιστοποιητικά, η έναρξη εφαρμογής του παρόντος κανονισμού συμπίπτει με την έναρξη ισχύος αυτού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Οκτωβρίου 1994.

Labels: 3
6